UP Corona Update: यूपी में कोरोना के  8737 नये मरीज मिले, 255 और लोगों की मौत
उत्तर प्रदेश अपर मुख्य सचिव स्वास्थ्य अमित मोहन प्रसाद ने मंगलवार को बताया कि पिछले 24 घंटे में कोरोना संक्रमण के 8,737 नए मामले सामने आए हैं।
लखनऊ। उत्तर प्रदेश में पिछले 24 घंटों में कोविड-19 से और 255 लोगों की मौत हो गई तथा 8737 नए मरीजों में संक्रमण की पुष्टि हुई। चिकित्सा एवं स्वास्थ्य विभाग द्वारा मंगलवार को जारी बुलेटिन के मुताबिक पिछले 24 घंटों में राज्य में कोविड-19 से 255 लोगों की मौत होने के साथ ही संक्रमण से अब तक मरने वालों की संख्या बढ़कर 18,072 हो गई है। उसके अनुसार सबसे ज्यादा 20 मौतें मेरठ में हुई हैं। इसके अलावा लखनऊ में 19, कानपुर नगर में 12, सहारनपुर में 11 और आगरा में 10 कोविड-19 संक्रमित मरीजों की मौत हुई है। उत्तर प्रदेश अपर मुख्य सचिव स्वास्थ्य अमित मोहन प्रसाद ने मंगलवार को बताया कि पिछले 24 घंटे में कोरोना संक्रमण के 8,737 नए मामले सामने आए हैं। प्रदेश में कोरोना मामलों में 56% की कमी आई है और रिकवरी दर 90.6% हो गया है। कल प्रदेश में 255 लोगों की कोरोना से मृत्यु हुई है। पॉजिटिविटी दर 3.2% हो गया है। राज्य में अब तक 1,19,42,983 लोगों को वैक्सीन की पहली डोज़ दी जा चुकी है। 32,81,544 लोगों को वैक्सीन की दूसरी डोज़ दी जा चुकी है। अब तक 18-45 साल के बीच आने वाले 5,27,193 लोगों को वैक्सीन की डोज़ दी जा चुकी है।बुलेटिन के मुताबिक पिछले 24 घंटों के दौरान राज्य में 8,737 नए मरीजों में कोविड-19 की पुष्टि की गई है। इसी अवधि में 21,108 मरीज ठीक भी हुए हैं। सबसे ज्यादा 502 नए मामले राजधानी लखनऊ में मिले हैं। इसके अलावा मेरठ में 453, सहारनपुर में 374, गौतम बुद्ध नगर में 345 और मुजफ्फरनगर में 337 नए मरीजों में कोविड-19 संक्रमण की पुष्टि हुई है। प्रदेश में इस वक्त एक लाख 36 हजार 342 कोविड-19 मरीजों का इलाज किया जा रहा है। पिछले 24 घंटों के दौरान राज्य में 2,79,581 नमूनों की जांच की गई। राज्य में अब तक 16,37,663 लोगों में कोविड-19 संक्रमण की पुष्टि हुई है, जिनमें से 14,83,249 मरीज पूरी तरह ठीक हो चुके हैं। उत्तर प्रदेश अपर मुख्य सचिव सूचना नवनीत सहगल ने मंगलवार को कहा कि हवा से ऑक्सीजन बनाने वाले लगभग 300 से अधिक प्लांट प्रदेश में लग रहे हैं। प्रदेश में 20 मई से 3,30,00,000 के करीब राशन कार्ड धारकों को निशुल्क राशन दिया जाएगा। संगठित और असंगठित क्षेत्र के श्रमिकों को हर महीने 1,000 रुपए दिए जाएंगे।